חסה אייסברג

חסה אייסברג (באנגלית: Iceberg lettuce), המכונה גם חסה פריכה crisphead lettuce, היא זן נפוץ של חסה. היא פותחה בשנת 1894 בארצות הברית על ידי חברת הזרעים Burpee Seeds and Plants, ומאז הפכה לסוג חסה בסיסי הנצרך ברחבי העולם.

היא חסה מטיפוס חסת ראש בעלת עלים ירוקים ופריכים, הנחשבת לאחד מזני החסה הנפוצים בשוק הטרי בעולם. שיעור המים הגבוה בעלים, המרקם הפריך והיכולת לשמור על צורת ראש מעוגל הופכים את חסת האייסברג לירק מועדף לשימוש בסלטים, כריכים ומנות מוכנות.

 השם 
חסת אייסברג קיבלה את שמה מהאופן שבו ארזו אותה להובלה – בתחילה נארזו ראשי החסה על מצע של קרח כתוש במהלך הובלה ארוכה, מה שגרם להם להיראות כקרחונים קטנים.Turini, Thomas; Cahn, Michael; Cantwell, Marita; Jackson, Louise; Koike, Steve; Natwick, Eric; Smith, Richard; Subbarao, Krishna; Takele, Etaferahu (2011). Iceberg Lettuce Production in California. University of California, Agriculture and Natural Resources. doi:10.3733/ucanr.7215. ISBN 978-1-60107-762-2. Retrieved January 8, 2026.

 היסטוריה 
חסרת אייסברג טופחה בשנת 1894 על ידי חברת Burpee Seeds and Plants, אשר הכניסה אותה לקטלוג הזרעים שלה באותה שנה ושיווקה אותה תחת הסלוגן: „אין חסה דמוית כרוב נאה או מוצקה יותר בגידול”.

בארצות הברית, בראשית המאה ה־20, גודלה חסרת אייסברג בקיץ באזורים הרריים במדינות קולורדו ואיידהו, ובאביב באריזונה ובעמק האימפריאל שבקליפורניה. היא הפכה במהירות לזן החסה הנפוץ ביותר שיוצר במערב ארצות הברית, בעוד שחסת Boston Head נותרה הפופולרית ביותר במזרח ארצות הברית.

בשנת 1922 הפכה חברת Sawdey-Hunt לרוכשת הגדולה ביותר של החסה. החברה מכרה את ראשי החסה לרשתות מלונות ברחבי ארצות הברית, ובראשן רשת וולדורף אסטוריה.

הזן מבוקש בשל טעמו העדין ומרקמו הפריך, והוא נצרך ברחבי העולם.

 מאפייני הזן 
חסת אייסברג מאופיינת בראש עגול ומוצק יחסית, בעל עלים צפופים, פריכים ובהירים, הנערמים לשושנת עלים סגורה. צבע העלים נע מירוק בהיר עד ירוק, ובחלקים החיצוניים הכהים מרוכזים ויטמינים ומינרלים יותר מן החלקים הפנימיים. הזן משויך למשפחת המורכבים, כמו שאר זני החסה, והוא מותאם במיוחד לשיווק כראש שלם ולשימוש בתעשיית המזון המהיר בזכות מרקמו היציב והעמיד.

 הגידול 
חסרת אייסברג מבשילה מהר יותר בטמפרטורות קרירות, ומגיעה לשלב הבשלה אופטימלי בתוך כ-60 יום לאחר השתילה. היא רגישה מאוד לטמפרטורות חמות, ומומלץ לקצור אותה בשעות הקרירות ביותר של היום. פרטים שהבשילו הבשלת יתר הם בעלי ראשי חסה קשים מאוד, בעוד שפרטים שלא הגיעו להבשלה מספקת הם בעלי ראשי חסה רופפים שנוטים יותר להנזק.

חסת אייסברג היא ירק שנוטה להירקב במהירות; מחקרים הראו שהיא בין המוצרים המושלכים ביותר בחנויות קמעונאיות במדינות מסוימות עקב רקבונות וטיפול לא נכון במהלך האחסון. משך חיי המדף מתקצר לעיתים קרובות עקב אריזה בלתי מתאימה. האריזה המתאימה ביותר היא עטיפה בשכבת פלסטיק, אשר מפחיתה את הסיכון לנזק ושומרת על לחות מחוץ לראש החסה.

 אורך מחזור הגידול 
מחזור הגידול של חסת אייסברג תלוי במידה רבה בעונה ובתנאי האקלים. בזנים אביביים–קיציים מחזור הגידול קצר יחסית ונע בדרך כלל סביב 50–70 ימים ממועד השתילה ועד לקטיף, בעוד שבזני סתיו–חורף משך הגידול יכול להגיע לכ–100–120 ימים. החסה מותאמת במיוחד לאקלים קריר עד מתון, ועמידה יחסית לקור אך רגישה לטמפרטורות גבוהות העלולות לגרום להקדמת עלייה של עמוד הפריחה ולפגיעה באיכות הראש.

הטמפרטורה משפיעה באופן ישיר על קצב הגידול, גודל הראש, ולכן נהוג לבחור מועדי זריעה ושתילה כך ששלב יצירת הראש יחול בעונות הקרירות יותר של השנה. תנאי גידול מיטביים כוללים טמפרטורות מתונות, השקיה סדירה ודישון מאוזן, כדי להשיג ראשים צפופים אך לא קשים מדי.

 הגידול בארצות הברית 
במדינת קליפורניה בארצות הברית מגדלים חסת אייסברג לאורך כל ימות השנה, שיא הגידול במאי ויוני, כשבחודשים דצמבר, ינואר ופברואר הגידול מזערי. בתקופות אלו רוב האספקה הארצית מסופקת על ידי מדינת אריזונה.Turini, Thomas; Cahn, Michael; Cantwell, Marita; Jackson, Louise; Koike, Steve; Natwick, Eric; Smith, Richard; Subbarao, Krishna; Takele, Etaferahu (2011). Iceberg Lettuce Production in California. University of California, Agriculture and Natural Resources. p.6, doi:10.3733/ucanr.7215. ISBN 978-1-60107-762-2. Retrieved January 8, 2026.

ב־2009 שתלו בקליפורניה 114,000 דונם של חסת אייסברג, עם תשואה ממוצעת של 20.7 טון לדונם. גידול חסת אייסברג בקליפורניה היה בעיקר באזורי החוף המרכזי, החוף הדרומי והעמק המרכזי.Turini, Thomas; Cahn, Michael; Cantwell, Marita; Jackson, Louise; Koike, Steve; Natwick, Eric; Smith, Richard; Subbarao, Krishna; Takele, Etaferahu (2011). Iceberg Lettuce Production in California. University of California, p.1 Agriculture and Natural Resources. doi:10.3733/ucanr.7215. ISBN 978-1-60107-762-2. 

זריעה של חסה מסוג חסת אייסברג באמצע הקיץ מביאה לקטיף כ־60–80 ימים לאחר מכן. זריעה בתקופות הקרירות של סוף הסתיו והחורף עשויה להביא לקטיף רק לאחר יותר מ־120 ימים.

בהתאם לאזור הגידול, חסת אייסברג מגודלת בקרקעות מסוג אדמה חרסיתית וכן בקרקעות חמרה, אם כי האחרונות מחייבות ניקוז מתאים.

רוב חסת האייסברג בקליפורניה נזרעה באמצעות מזרעות מדויקות ובזרעים מצופים. חסת אייסברג מקליפורניה משווקת בדרך כלל ברחבי ארצות הברית וקנדה, אם כי כמויות קטנות יותר נשלחות גם לאירופה.

 בישראל 
 הגידול 
בישראל מגדלים חסת אייסברג בקרקע וכן במערכות הידרוֹפּוֹניקה מתקדמות. בגידול הידרופוני בישראל נעשה שימוש בתעלות מים שעליהן צפים מגשי פוליאוריתן המותאמים לגידול, והצמחים מפתחים מערכת שורשים במים מועשרים בדשן, ללא מגע ישיר בקרקע. שיטה זו מאפשרת מחזורי גידול קצרים יחסית – לעיתים כשלושה שבועות מזמן שתילת השתילים ועד לקטיף – לצד שליטה טובה בטמפרטורה, בלחות, בדישון ובאיכות המים. השיטה מאפשרת תפוקה גבוהה (עד 40 טון/דונם), חסכון במים (90% פחות מגידול בקרקע), היגיינה גבוהה (ללא קרקע = פחות חשש למזיקי קרקע). אתגרים: ניטור מדויק של החומציות PH והדשנים במים ורגישות לחום קיצוני.

בגידול המסורתי בקרקע נזרעת החסה בשטח פתוח או בבתי רשת ובחממות, לעיתים באמצעות מזרעות מדויקיות וזרעים מצופים, לצורך קבלת צפיפות אחידה וראשים בעלי גודל אחיד. הקרקע המועדפת היא אדמת לֶס (סילט לואם) או אדמת חרסית מנוקזת היטב, וההשקיה מתבצעת בדרך כלל בהמטרה או בטפטוף.

 זנים ישראליים של חסת אייסברג 
בישראל מגודלים כמה זני חסת אייסברג שטופחו או מותאמים במיוחד לתנאי האקלים המקומיים, ונמצאים בשימוש נרחב בגידולי קיץ וסתיו, בשוק הטרי ובתעשיית הסלטים. להלן כמה מן הזנים הבולטים (רשימה חלקית):
 לירז – זן חסת אייסברג קיצית, המתואר כ"זן אייסברג קייצי" המתאים לגידול בתנאי חום, בעל ראש עגול–שטוח ומרקם פריך. הזן משווק לחקלאים כזן מוביל לגידולי קיץ, תוך דגש על אחידות ראש ויכולת עמידה בהתחממות.
 זיקטלה – זן אייסברג שנבחן במבחן זני חסה בקיץ בשטח פתוח בישראל, והראה אחוז נמוך של צמחים שהפריגו (bolt) וראש איכותי ביחס לזנים אחרים בניסוי. הוא סווג כנציג של טיפוס אייסברג המתאים לגידולי קיץ בתנאי שטח פתוח.
 איריס – זן אייסברג נוסף, אשר קיבל את הציון הכללי הגבוה ביותר במדדי איכות, ולא נמצאו בו צמחים שהפריגו בניסוי הקיץ. הזן נבחן לצד זיקטלה, Ice Calor ואורית, והוצג כאפשרות איכותית לגידול קיצי בתנאי ישראל.
 Ice Calor – זן אייסברג אשר במבחן הזנים נמצא בו שיעור גבוה יחסית של הפרגה בתנאי קיץ, אך עדיין נכלל כמועמד לגידול קיץ בשטח פתוח. הזן זן זה נחשב כטיפוס אייסברג עם ראשים גדולים.
 אורית – זן אייסברג נוסף, שגם אצלו דווח על שיעור גבוה של צמחים שהפריגו בקיץ.
 לילך – זן חסת אייסברג ירוק של חברת "הזרע" (Hazera), המתואר כזן לשטח פתוח לעונת גידול קיץ, בעל קולס שטוח–עגול וראש ירוק בהיר. הזן משווק כחלק ממערך זני האייסברג הקיציים של החברה.
 סולו מיו – זן חסה המתואר כ"חסה קראנצ'ית במרקם אייסברג" בעל ראש מאורך וזקוף, המיועד לשטח פתוח ולגידול הידרופוני.
 ליעד – זן חסת אייסברג בעל ראש עגול ואחיד, המתואר בחוברת "זני חסה איכותיים לקיץ" כמתאים גם לעיבוד תעשייתי, עם ראש בעל עלים פריכים ומבנה אחיד. הזן מיועד לגידולי קיץ בשטח פתוח ולשוק הטרי.

לצד זנים אלה, זני חסת האייסברג המגודלים בארץ הם ברובם זנים ישראליים או זנים שעברו התאמה לתנאי הארץ.

 אזורי גידול בישראל 
בישראל מהווה חסת אייסברג חלק משמעותי מענף גידול החסה, והיא מגודלת במגוון אזורים, בהם הגליל, השרון, שפלת החוף, השומרון, עמק יזרעאל, הנגב והערבה. על פי ארגון מגדלי הירקות, כלל היקף גידול החסה בישראל (כולל כל הטיפוסים) מגיע ליותר מ־25,000 דונם בשנה, וחלקה של חסת אייסברג גדל החל מהעשור השני של המאה ה-21 בעיקר לצורכי עיבוד תעשייתי ולשימוש ברשתות מזון מהיר. חלק ניכר מהזנים המגודלים בישראל הם זנים ישראליים שפותחו על ידי מינהל המחקר החקלאי וחברות זרעים מקומיות.

 שיווק מקומי 
חסת אייסברג מיועדת בדרך כלל לשוק המזון הטרי המקומי, ונמכרת כראשים שלמים או כחלק מתערובות עלים ארוזות. הביקוש לחסת אייסברג בישראל גדל עקב השימוש הנרחב בה ברשתות מזון מהיר, בבתי קפה, במסעדות ובמטבחים מוסדיים, בזכות מרקמה הפריך, יכולתה לשמור על צורתה תחת רוטב וחיי המדף היחסית ארוכים שלה. חלק מן היבול מיועד לעיבוד תעשייתי – שטיפה, חיתוך ואריזה – עבור רשתות קמעונאיות המשווקות סלטים מוכנים וסלטי עלים ארוזים לצרכן.

תהליך השיווק כולל בדרך כלל קטיף ידני, ניקוי ראשוני בשדה, מיון ואריזה בשקיות פלסטיק או באריזות קרטון, ולאחר מכן שינוע בהובלה בקירור למרכזים לוגיסטיים ולרשתות השיווק. שמירה על שרשרת קירור מהירה מן השדה למדף חיונית למניעת איבוד משקל, ריכוך העלים וקיצור חיי המדף.

 יצוא 
בענף הירקות הישראלי משמשת חסת אייסברג גם כמוצר יצוא טרי בהיקפים משתנים, בעיקר בעונות שבהן יש יתרון עונתי לישראל לעומת מדינות אירופה. לפי נתוני סחר של גופים בינלאומיים, ישראל נמנית עם המדינות המייצאות חסה טרייה (כולל זני אייסברג) לשווקים באירופה ובאזור הים התיכון, אף שחלקה היחסי בייצור העולמי קטן. היצוא מתבסס בעיקר על גידולי חורף ואזורים חמים–יבשים כמו הערבה והנגב, שבהם ניתן לספק תוצרת בעונות בהן אקלים קר באירופה מגביל את הייצור המקומי.

 ראו גם 
 מרק חסה
 חסה
 חסה תרבותית

 לקריאה נוספת 



 קישורים חיצוניים 

 מדריך ארצי לגידולי עלים וכרוביים – אתר ארגון מגדלי ירקות.
 גידול חסה בשיטה הידרופונית – IsraelAgri (אנ').



 מקורות - עבודות מצוטטות 






 הערות שוליים 

קטגוריה:חסה
קטגוריה:מורכבים
קטגוריה:ירקות עלים